**PRIOPĆENJE ZA MEDIJE**

**Fina poziva sve poduzetnike na predaju GFI-a do 30. travnja 2023. godine**

**Fina poziva sve poduzetnike,** obveznike primjene Zakona o računovodstvu (NN br. 178/15, 120/16, 116/18, 42/20, 47/20 i 114/22) da godišnje financijske izvještaje za 2022. godinu dostave Financijskoj agenciji u rokovima propisanim Zakonom i to:

* za statističke i druge potrebe **do 30. travnja 2023. godine**
* za potrebe javne objave **u roku od šest mjeseci** po isteku poduzetnikove poslovne godine
* konsolidirane godišnje financijske izvještaje za javnu objavu **u roku od devet mjeseci** po isteku poduzetnikove poslovne godine.

**Do 30. travnja 2023. za statističke i druge potrebe**, u sklopu godišnjeg financijskog izvještaja, svi poduzetnici trebaju u Finu dostaviti:

* bilancu
* račun dobitka i gubitka
* dodatne podatke.

**U roku od šest mjeseci po isteku poslovne godine** za potrebe javne objave **mikro i mali poduzetnici** trebaju Fini podnijeti:

* bilancu
* račun dobiti i gubitka
* bilješke uz financijske izvještaje
* odluku o utvrđivanju GFI-a
* odluku o raspodjeli dobitka ili pokriću gubitka
* revizorsko izvješće (ako je obveznik revizije).

**Srednje veliki i veliki poduzetnici** za potrebe javne objave **u roku od šest mjeseci po isteku poslovne godine** trebaju u Finu dostaviti:

* bilancu
* račun dobiti i gubitka + izvještaj ostalom sveobuhvatnom dobitku (za obveznike primjene MSFI-ja)
* bilješke uz financijske izvještaje
* izvještaj o novčanim tokovima
* izvještaj o promjenama kapitala
* revizorsko izvješće
* godišnje izvješće i izvješće poslovodstva
* nefinancijsko izvješće (ako je obveznik)
* odluku o utvrđivanju GFI-ja
* odluku o raspodjeli dobitka ili pokriću gubitka.

Za obveznike koji ne dostave godišnji financijski izvještaj i svu propisanu dokumentaciju za statističke i dr. potrebe i/ili u svrhu javne objave, **propisana je novčana kazna u iznosu od 1.320,00 do 13.270,00 eura, a odgovornoj osobi u iznosu od 660,00 do 2.650,00 eura**. Kako bi izbjegli dodatne troškove, Financijska agencija poziva sve poduzetnike da na vrijeme predaju potrebne izvještaje.

**Izvještaje je moguće dostaviti na sljedeće načine:**

* putem internetske [aplikacije RGFI](http://rgfi.fina.hr/IzvjestajiRGFI.web/main/home.jsp), uz korištenje digitalnog certifikata
* putem [online servisa](https://ospd.fina.hr/) za predaju dokumentacije
* poštom
* na šalteru u [Fininim poslovnicama](https://www.fina.hr/poslovnice%22%20%5Ct%20%22).

**Sve informacije o predaji godišnjih izvještaja moguće je dobiti:**

* putem besplatnog telefona 0800 0080, od ponedjeljka do petka od 7:30 do 22 sata te subotom od 8 do 13 sati
* slanjem upita e-poštom, ovisno o sjedištu obveznika: Osijek: rgfi.os@fina.hr, Rijeka: rgfi.ri@fina.hr, Split: rgfi.st@fina.hr, Zagreb: rgfi.zg@fina.hr,
* na stranici [www.fina.hr/predaja-financijskih-izvjestaja](https://www.fina.hr/predaja-financijskih-izvjestaja).

Sve dodatne informacije poduzetnici mogu pronaći na stranicama Fine <https://www.fina.hr/rgfi/cesta-pitanja-i-odgovori>.